আশ্বিনা আম

আশ্বিনা আম বাংলাদেশের একটি আমের জাত। বাংলা সনের আশ্বিন মাসে এই আম পাড়ার সঠিক সময় সেখান থেকেই এই নামের উৎপত্তি ধারণা করা হয়। বাংলা সনের আশ্বিন মাস ইংরেজি সনের সেপ্টেম্বরের মাসের মাঝামাঝি সময় থেকে শুরু হয়। ২০২৩ সালে ভৌগোলিক নির্দেশক (জিআই) পণ্য হিসেবে স্বীকৃতি পায় চাঁপাইনবাবগঞ্জের আশ্বিনা আম। চাঁপাইনবাবগঞ্জের এই আমসহ মোট চারটি আম জিআই সনদ পায়।

 নামকরণ 
ধারণা করা হয়, এই আম বাংলা সনের আশ্বিন মাসে পাড়ার উপযুক্ত সময় হবার কারণে এর নাম আশ্বিনা আম নামকরণ করা হয়।

যেসব এলাকায় পাওয়া যায়
বাংলাদেশের মোট বার্ষিক উৎপাদনের মধ্যে প্রায় ৪০ শতাংশ  আশ্বিনা আম চাষ হয় চাঁপাইনবাবগঞ্জ জেলাতে। এছাড়া রাজশাহী জেলা, নওগাঁ জেলা, নাটোর জেলা থেকে উল্লেখযোগ্য পরিমাণে এই আম পাওয়া যায়।

 জিআই সনদ 
চাঁপাইনবাবগঞ্জের আঞ্চলিক উদ্যানতত্ত্ব গবেষণা কেন্দ্র ২০১৭ সালে আশ্বিনা আমের জিআই স্বীকৃতি পেতে আবেদন করে। এরপর বিভিন্ন ধাপে যাচাই বাছাই প্রক্রিয়া শেষে ২০২৩ সালের ২৫ জুন জিআই সনদের স্বীকৃতি দেয় বাংলাদেশ শিল্প মন্ত্রণালয়ের পেটেন্ট, ডিজাইন ও ট্রেডমার্কস অধিদফতর।

 বাণিজ্যিক গুরুত্ব 
আশ্বিনা আম অন্যান্য আমের মৌসুম শেষ হবার পর বাজারে আসে তাই বাণিজ্যিকভাবে আমচাষি লাভবান হতে পারে। বিভিন্ন প্রক্রিয়াজাতের ফলে জাতটির বেশিদিন সংরক্ষণ করা সম্ভব হয়। দেশে ও বিদেশে প্রচুর চাহিদা থাকায় আমচাষি লাভবান হতে পারে। বিদেশে রপ্তানি করে বেশ পরিমাণ বৈদেশিক মুদ্রা পাওয়া যায়। আশ্বিনা আম শুকিয়ে ‘ড্রাই ম্যাংগো’ নামে বাজারজাত করেছেন উৎপাদনকারীরা। এইজন্য শুরুতে  প্রতিটি আম কেটে টুকরো টুকরো করা হয়। এরপর সেই টুকরো টুকরো অংশগুলো ড্রায়িং মেশিনে তাপ ও বায়ুপ্রবাহ সাহায্যে শুকানো  হয়।  তারপর এই ড্রাই ম্যাংগো যুক্তরাষ্ট্র, কানাডা ও দক্ষিণ আফ্রিকা সহ বিশ্বের বিভিন্ন দেশে রপ্তানি করা হয়।

 ব্যাগিং পদ্ধতি 
২০১৬ সালের দিকে প্রথম কৃষক ও গবেষকরা মিলে আশ্বিনা আমে ব্যাগিং পদ্ধতি প্রয়োগ করা শুরু করে। ব্যাগিং পদ্ধতির কারণে আশ্বিনা আমে বড় ধরণের তিনটি পরিবর্তন লক্ষ্য করা যায়।
 প্রথমঃ আমের স্বাদে বড় ধরণের পরিবর্তন দেখা যায়। আমগুলো উপযুক্ত সময়ে পাড়ার কারণে মিষ্টতা ও স্বাদে আরও সুস্বাদু হয়।
 দ্বিতীয়ঃ আমের রঙে বড় ধরণের পরিবর্তন লক্ষ্য করা যায়। ব্যাগিংএর কারণে বৃষ্টি ও সূর্যের সরাসরি তাপ না লাগার কারণে এর রঙ ঠিক থাকে। 
 তৃতীয়ঃ ব্যাগ আমকে পোকামাকড়ের আক্রমণ থেকে রক্ষা করে। ফলে অধিক পূর্বের তুলনায় চাষিরা লাভবান হয়।

 আমের বিবরণ 
আশ্বিনা আমের সাধারণত নিম্নোক্ত বৈশিষ্ট্যগুলো পাওয়া যায়:

 বাংলা সনের আশ্বিন মাসে (ইংরেজি সনের সেপ্টেম্বরের মাসের মাঝামাঝি সময় থেকে শুরু) এই আম পরিপক্ক হয়।
আম গাছে মুকুল আসার পর প্রায় সাড়ে পাঁচ মাসের মতো সময় লাগে ফল পরিপক্ক হতে।
ফল গাছ থেকে নামানোর পর সপ্তাহ খানেক সময় লাগে পরিপূর্ণ পাকতে।
পাকার পরেও আশ্বিনা আমের রঙ গাঢ় সবুজ থাকে।
আমের খোসা সাধারণত মাঝারি মোটা হয়।
আম অধিক পাকলে গায়ের চামড়া কুঁচকে যায় অনেকসময়।
আমটি চাঁপাইনবাবগঞ্জ, রাজশাহী, নওগাঁ ও নাটোর জেলায় অধিক পরিমাণে চাষাবাদ হয়।

 আরও দেখুন 
 খিরসাপাত আম
 ফজলি আম
 ল্যাংড়া
 হাড়িভাঙ্গা আম
 নাক ফজলি

 তথ্যসূত্র 

বিষয়শ্রেণী:আম
বিষয়শ্রেণী:বাংলাদেশের ভৌগোলিক নির্দেশক পণ্য
বিষয়শ্রেণী:বাংলাদেশের ফল